text: Демократите ще разследват финансовите връзки на Тръмп с Рияд и Москва - US - Новини БГ
  Демократите ще разследват личните финансови връзки на президента на САЩ Доналд Тръмп със Саудитска Арабия и Русия. Това заяви Адам Шиф, бъдещият председател на комисията по разузнаването на долната камара на Конгреса, цитиран от Франс прес. На междинните избори в началото на ноември демократите отнеха на републиканците контрола в Камарата на представителите и това ще им позволи да водят парламентарни разследвания.
  Новите парламентаристи ще поемат официално функциите си през януари. "Президентът не е честен със страната по въпроса с убийството на Джамал Хашоги", саудитския журналист, критик на престолонаследника, заяви пред Си Ен Eн демократът Шиф. "Какво го подтиква да се държи така? Не знам. Дали става дума само за влечение към автократите (. . .) или има финансова мотивация и става дума за личните му финанси", запита Адам Шиф. Според редица наблюдатели престолонаследникът Мохамед бин Салман е замесен в убийството на саудитския журналист. Но Тръмп заяви, че дори принцът да е знаел за убийството, това не би поставило под въпрос "непоклатимите" отношения между Вашингтон и Рияд. Тръмп "открито се похвали с милионите, които прави със Саудитска Арабия.
  Дали неговият личен интерес определя политиката на САЩ в Залива?", попита конгресменът демократ, задавайки същия въпрос и за Русия.